dh-unibe/image-text_koenigsfelden-charters-post-1500 huggingface dataset:
Ich, Emerida Lyttscherin, ✳ unnd ich, Anna Engellfrydin, ir schwester tochter, thuͦn kund und zu wùszn̄
allermegklichem, als wir dann ✳ ussz sundern̄ ursachen, ✳ unns darzuͦ bewegennd, ✳ in den wyllen komēn
sind ✳ unns von dem gottshusz Kûngsfelld₎ zuͦfuͤgen ✳ unnd den weltlichen stat anzuͦnemēn. ✳ dahaͤr sich
begeben, ✳ das mitt unns ✳ des guͦttshalb, ✳ so wir an barem gellt, ✳ kleider, ✳ und kleinotter, ouch libdings
wysz ✳ in soͤlich gottshusz gebracht, ✳ soͤlicher gestallt ✳ verkomēn ist, ✳ das unns wol benuͤgt. ✳ hierumb wir dargegēn ✳ schuldig ✳ und pflichtē nach ✳ zuͦ erzoͤungēn, ✳ so sagē ✳ und laszn̄ ✳ wir ✳ das obbemelldt gottshusz, ✳ ouch des
castenvoͤgt, ✳ verwallter ✳ und innhaber ✳ und dero nachkomēn ✳ fùr unns ✳ und unnser erben ✳ unnd alle die,
so dis sach mag beruͤrēn, ✳ obbemellts ✳ unnsers zuͦbrachtē guͦtts, ✳ libdings, ✳ ouch kleinotter ✳ und kleideren halb
quitt, ✳ ledig ✳ und losz, ✳ also das sy darumb jetz ✳ unnd hienach ✳ geruͤwigett ✳ und unersuͦcht ✳ sin ✳ und beliben ouch ✳ wir dahaͤr ✳ an das selb gottshusz ✳ kein wytter fordrung, ✳ ansprach ✳ nach gerechtigkeytt haben ✳
nach furnemē, ✳ sunder das selb gottshusz ✳ unnserthalb in allweg unbeladen ✳ und unangefochtē soͤlle beliben, ungehindertt ✳ des alles, ✳ so wir ✳ darwider zuͦhyllff, ✳ schirm̄ ✳ und handthabung bruchen, ✳ damitt
wir dz bemeldt gottshusz ✳ unruͤwigen ✳ unnd ansprechen moͤchttē, ✳ dann wir unns ✳ desselben, ✳ ouch aller
fùnd, uszzùg ✳ unnd geverdtē, ✳ dispenstation̄, ouch geystlicher ✳ und wellticher fryung ✳ und fûrsechung, wie
oder usz was grunds ✳ die uszgebacht ✳ unnd erlangtt moͤchtēn werd₎, und besunder ouch des rechtē, ✳ so ein
gemeine verzychung àn vorgang ✳ einer sunderbaren ✳ als unnùtz ✳ widerspricht, entzygēn ✳ und begebenn
haben ✳ mitt hand unnd gwallt des ersamē, fûr nemēn und wysēn ✳ Ruͦdolff Fry, ✳ schulthesz zuͦ Mellingēn, gehandlott unnd volzogēn. ✳ das ouch ich, der selb Ruͦdolff Fry, ✳ bekenn in soͤlicher gestallt beschechē
unnd dis alles ✳ mitt minē gunst ✳ wuszn̄ ✳ unnd willen beschloszn̄ sin ✳ unnd hab ouch dem allem zuͦ
bestand ✳ unnd sicherheitt ✳ uff bitlicher ersuͦchung ✳ der genan̄tt₎ frow Emerida Lyttscherin ✳ und frow Anna ✳
Engelfridin disen brieff mitt minē anhangend₎ sygell verwartt, ✳ uffrichtē und zuͦhanden des beruͤtten gottshùsz Kùngsvaͤlld₎ geben lassēn, beschechēn uff zinstag nach sant Maria Magdalenēn
tag, der jaren̄ des herrn̄ gezallt fùnffzehundertt zwentzig syben jàr. ✳
der allt₎ frowē Em̄erida
Lyttschery verschribung
und frow Anna Engelfrydin verschribung
stàtt recht
1527 , Juli 23 .
F. Aargau .